ธัมมชโยหนาว! ตำรวจขีดเส้นตายให้มอบตัววันนี้!
ธัมมชโยหนาว! ตำรวจขีดเส้นตายให้มอบตัววันนี้!
30 พ.ย. 2559

ผู้สื่อข่าวรายงานว่า พล.ต.อ.ศรีวราห์ รังสิพราหมณกุล รองผู้บัญชาการตำรวจแห่งชาติ (ผบ.ตร.) เปิดเผยถึง การดำเนินการกับพระเทพญาณมหามุนีหรือพระธัมมชโย เจ้าอาวาสวัดพระธรรมกาย หลังศาลจังหวัดสีคิ้ว ได้อนุมัติหมายจับ คดีบุกรุกพื้นที่ป่าก่อสร้างศูนย์ปฏิบัติธรรม เวิลด์พีซวัลเล่ย์ เขาใหญ่ จ.นครราชสีมา และอัยการสูงสุดมีความเห็นสั่งฟ้องฐานร่วมฟอกเงิน-รับของโจร ทุจริตสหกรณ์ยูเนียนคลองจั่น ว่า ในวันที่ 30 พ.ย.59 เป็นวันสุดท้ายที่เจ้าหน้าที่ตำรวจให้เวลาพระธัมมชโยมามอบตัว
ทั้งนี้หากไม่มา ทางตำรวจมีมาตรการรองรับอยู่แล้ว แต่ไม่ขอเปิดเผย และถ้าหากมีพยานบุคคลยืนยันว่าพระธัมมชโยอยู่ภายในวัด เจ้าอาวาสต้องรับผิดชอบฐานให้ที่พักพิงผู้ต้องหาที่มีหมายจับ เพราะผิดกฎหมายอาญาและต้องถูกดำเนินคดี ส่วนจะมีการประสานอะไรเพิ่มเติมหรือเน้นย้ำอะไรกับทางวัดพระธรรมกายหรือไม่นั้นได้มอบให้ พล.ต.ต.ชยพล ฉัตรชัยเดช รรท.ผบก.ส.4 ไปดำเนินการ เนื่องจากวันที่ไปประสาน มีทนายความของวัดพระธรรมกาย ออกมาบอกว่าพระธัมมชโยยังอยู่ภายในวัด ซึ่งถ้าเป็นอย่างนั้นจริง ก็หมายความว่าวัดให้ที่พักพิงผู้ต้องหาตามหมายจับ
 
ขณะที่ก่อนหน้านี้ พล.อ.ไพบูลย์ คุ้มฉายา รัฐมนตรีว่าการกระทรวงยุติธรรม เปิดเผยถึง การดำเนินคดีกับพระธัมมชโย ว่า ต้องรออัยการเนื่องจากคดีนี้แม้จะเป็นหมายจับของกรมสอบสวนคดีพิเศษ (ดีเอสไอ) แต่เชื่อมโยงกับอัยการด้วย ถ้าอัยการไม่ฟ้องหรือไม่เรียบร้อยจะเอาตัวมาลำบาก การไปเอาตัวครั้งแรกนั้นมีปัญหา เนื่องจากอัยการไม่เห็นด้วยกับสำนวนของดีเอสไอ ดังนั้นถึงแม้ว่าเราเอาตัวมาได้แล้วมาให้อัยการ ถ้าอัยการไม่สั่งฟ้องก็จบอยู่ดี
อย่างไรก็ตาม หากวันที่ 30 พ.ย.59 อัยการสั่งฟ้องก็พร้อมจะเข้าไปเอาตัว “ไม่มีเหตุผลอะไรที่พนักงานสอบสวนจะไม่ดำเนินการตามนั้น มันจบแล้ว คุณตอบสังคมไม่ได้แล้ว เมื่อพนักงานอัยการสั่งฟ้องพนักงานสอบสวนต้องไปเอาตัวมา เป็นเรื่องเดียวที่พนักงานสอบสวนจะต้องทำให้เด็ดขาด ถ้าคดีไม่ถูกสั่งฟ้องมันก็ไม่มีเหตุผลอะไร เพราะเรารู้อยู่แล้วว่าการเข้าไปครั้งแรกมันมีบทเรียนมาแล้วว่ามีปัญหากระทบกระทั่งกัน และไม่คุ้มค่าถ้าเอามาแล้วอัยการไม่สั่งฟ้อง ดังนั้น ต้องรออีกสักนิด อดทน ให้มั่นใจพนักงานสอบสวนเห็นพ้องกับอัยการ” พล.อ.ไพบูลย์ กล่าว